Nog miljarde se finansiering vir arm studenteDr. Blade Nzimande, minister van hoër onderwys en opleiding. (Foto: Kopano Tlape/GCIS) Die begroting vir die finansiering van behoeftige studente is met 107% opgestoot en belastingbetalers sal voortaan sowat R42 miljard deur die Nasionale Finansiële Hulpskema vir Studente (NSFAS) vir hul studies opdok. Dit is ŉ beduiende toename van die R20 miljard wat vantevore aan die hulpskema toegeken is. Finansiering vir NSFAS het van R4,9 miljard in 2014‑’15 tot sowat R35 miljard in die 2020‑’21-boekjaar toegeneem, maar bykomende finansiering is herprioritiseer om vir ŉ tekort voorsiening te maak. Die minister van hoër onderwys en opleiding, Blade Nzimande, sê die algehele getal studente wat finansier word, ook deur ander staatsdepartemente, het met 45% toegeneem – van 346 966 studente in 2018 tot die finansiering van 504 366 studente verlede jaar. Altesame 92,9% van hierdie studente is swart, 4,2% is bruin, 0,7% is Indiër, 0,9% is wit en 1,4% word as “ander” aangedui. Meer as 61% van die studente is vroue. Nzimande het Woensdag aangekondig dat die aansoekproses vir NSFAS-finansiering op 2 November open en tot 7 Januarie sal duur wanneer die uitslae van die matriekeksamen bekend gestel word. Die aansoekproses het in die verlede van September tot November geduur om studente genoeg tyd te gee om hul aansoeke voor die nuwe akademiese jaar in te dien, asook om NSFAS ruimte te gun om die derduisende aansoeke te verwerk. Die minister sê die later opening van die aansoekproses sal nie tot nadeel van aansoekers wees nie. NSFAS het vroeër vanjaar ŉ stelsel in werking gestel om die verwerkingproses van aansoeke te bespoedig en Nzimande sê voornemende studente sal nou veel vinniger weet of hul aansoeke om finansiering suksesvol was. Studente het vantevore gekla dat hulle te lank wag om te hoor of hulle finansiering sal kry. Nzimande sê wanneer die uitwerking van die Covid-19-pandemie in gedagte gehou is, is daar nou meer as ooit ŉ behoefte aan studentefinansiering. Hy sê boonop vaar NSFAS-studente gemiddeld beter as die breër groep voorgraadse studente. Volgens NSFAS se 2019‑’20-jaarverslag het NSFAS-studente altesame 26% van alle gegradueerdes in 2016 uitgemaak en die skema se eie navorsing dui daarop dat die meeste NSFAS-gegradueerdes werk kry. Nzimande sê NSFAS-studente se hoër prestasies is ŉ aanduiding van die positiewe uitwerking van finansiële ingryping deur die regering. Maroela Media het ŉ navraag aan NSFAS gerig oor presies hoeveel NSFAS-studente hul studies voltooi en wag op terugvoer. Ingevolge NSFAS-beleid het studente ŉ bykomende twee jaar (die sogenaamde N+-reël) om hul studies te voltooi en indien dit nie in hierdie tydperk afgehandel word nie, word die finansiering opgeskort. EWN het vroeër berig in die 2021- akademiese jaar is 66 170 bestaande studente en 27 317 studente se finansiering teruggetrek omdat hulle die N+-reël oorskry het. Kagisho Mamabolo, woordvoerder van NSFAS, sê die reël geld sodat studente nie die stelsel uitbuit nie. Dit word bereken op die aantal jare in hoër onderwys, eerder as die aantal jare wat NSFAS-finansiering aan ŉ student betaal is, en word só toegepas omdat NSFAS op die beginsel werk dat hy studente help om hul eerste kwalifikasie te behaal. Sowat 790 000 studente het in 2021 vir NSFAS-finansiering aansoek gedoen, naastenby 185 000 meer as ŉ jaar tevore. Maroela Media het ook vroeër berig van die meer as ŉ miljoen studente wat reeds hoër onderwys ontvang, word tussen 60% en 65% reeds deur NSFAS gefinansier.